II. 4. 7. A családtagok életének irányítása és ellenőrzése

A családtagok életének irányítás és ellenőrzése napjainkban a család legellentmondásosabb funkciója. Adódik ez az ellentmondás a mélyülő generációs és világnézeti ellentétekből, de a megváltozott életritmusból is. Legtöbb családban egyszerűen nem marad idő a megfelelően átgondolt és tervezett irányításra és ellenőrzésre. Egyre inkább látható, hogy a szülők nem képesek ellenőrizni gyermekük életét, ezért számos gyermekükre leselkedő veszélyforrásról nem is tudnak. A kortársak, a barátok, a tömegkommunikáció nem mindig követendő értékeket közvetítenek, sokszor még a szülő-gyermek, szülő-pedagógus viszonyt is károsan befolyásolják. A jól működő családokban, ahol ezt a funkciót ellátják, szoros családi kapcsolatok esetén a felnövekvő gyermekeknek vannak életcéljaik, védettebbek a lelki sérülésekkel szemben. A családnak, a nevelési intézményeknek alapvető szerepük van abban, hogy a gyermekek lelki immunitását kiépítsék, hogy őket a problémakezelés és a konfliktusmegoldás megfelelő módjaira megtanítsák.